Bestuurder van skoolbus met hamer bygedam’n Busbestuurder van die Hoërskool Zwartkop is Woensdagoggend deur ’n vermeende rower met ’n hamer bygedam toe hy ’n ouer wou help. Die rower het ook met die leë skoolbus probeer vlug. (Foto: Twitter /@RiotAndAttackSA) ’n Pendelbusbestuurder van die Hoërskool Zwartkop in Centurion is Woensdagoggend deur ’n vermeende rower met ’n hamer oor die kop geslaan toe hy ’n ouer van dié skool te hulp gesnel het. Die beweerde boef het glo, ten aanskoue van die betrokke ouer se kind, probeer om haar motordeur oop te ruk nadat sy die leerder by die skool se eerste bushalte in Panoramaweg afgelaai het. Die bus het reeds by die halte gewag en geen leerders het nog op die bus geklim nie. Dit is toe dat die busbestuurder die verdagte nader en dié hom met ’n hamer bygedam het. Die verdagte het daarna met die skool se leë bus probeer vlug. Hy is egter kort daarna aangekeer en ’n ruk later deur die polisie in hegtenis geneem. Dr. Dewald Strydom, skoolhoof, het Woensdag aan Maroela Media verduidelik dat die leerder reeds uit die motor was en na die bus gestap het toe die gebeure ontvou het. Die leerder het gesien wat gebeur en na die busbestuurder gehardloop om hulp te ontbied. Strydom sê hy weet nie hoe die vermeende rower enigsins kon dink dat hy met dié bus te midde van spitsverkeer sou kon vlug nie. Volgens Strydom het die ouer blitsig met ’n sekerheidsforum kontak gemaak, wat binne oomblikke op die toneel was. “Die betrokke man is geboei en die polisie is ontbied. “Die busbestuurder het die nodige mediese behandeling gekry en was ’n paar steke later gereed om weer [sy] diens te lewer.” Strydom sê die skool bied tans die nodige sielkundige ondersteuning aan die leerder en die busbestuurder. “Ons eer die busbestuurder wat nie geskroom het om die ouer in ’n tyd van nood te hulp te snel nie. “Hierdie voorval maak ons net weer bewus van die behoedsaamheid waarmee ons deesdae moet leef.”